Rugby geniet Agterblad-aandagFoto: Verskaf. Die Agterblad-manne kom byeen om oor rugbysake in ’n propvol episode te gesels. Eerstens word die openingsnaweek van die Sesnasies onder die vergrootglas geplaas en veral Skotland se uithalervertoning teen Engeland word bespreek. Dan word daar na Ierland – die Springbokke se Wêreldbeker-groepmaats in 2023 – se tweestryd met Wallis gekyk, terwyl die span ook debatteer of ’n Franse herlewing om die draai is. Die Verenigde Rugbykampioenskap geniet ook aandag met die Stormers wat aanhou om almal met hul veggees te beïndruk. Terselfdertyd word daar bespiegel of dié Kaapse span die mas kan opkom om vir die komende Kampioenebeker te kwalifiseer, en of die Bulls nie dalk ’n bietjie onderskat word ná hulle vertoning teen die Lions nie. Dit, saam met die Telbord- en Hoek van Helde-insetsels, maak dit ’n uitstekende episode vir enige rugbyfanatikus om na te luister!